આ વર્ણનમાં મારા શબ્દો વડે મેં એના ગળાને અને આંખને અડપલું એટલા માટે નથી કર્યું કે એમ કરવા જાઉં તો દેવી સરસ્વતી માફ ન કરે. કારણ કે દયાનંદ દેવગાંધર્વના ગળામાં હજી એનો વાસ અને આંખોમાં હજી એનો ઉજાસ છે, તિખારા, ભલે બુઝાઈ જવા આવેલા, પણ છે. જૂનાગઢમાં વસતા સંગીતજ્ઞ બચુભાઈ રાજાને મેં લગભગ કરગરવા જવા અવાજે કહ્યું : ‘બચુભાઈ, મારે લખવું છે આ માણસ વિષે. પણ કોઈ કશું ખાસ એના વિષે જાણતું નથી. તમે આવા પ્રખર ગાયક વિષે ન જાણતા હો એવું ન બને. મને કહો, એના વિષે કહો.’